VDSS Sklep X Pdp 125/2025
Sodna praksa Višjega delovnega in socialnega sodišča, 2025-04-02

Oddelek za individualne in kolektivne delovne spore

dr. Martina Šetinc Tekavc (preds.), Jelka Zorman Bogunovič (poroč.), mag. Urša Klemenčič

stroški postopka - kolektivni delovni spor - umik predloga - načelo krivde

Predlagatelj niti v umiku predloga niti v pritožbi ne navaja, da bi do umika predloga prišlo iz razloga, ker bi nasprotna udeleženka zahtevek izpolnila. Drugi razlogi, ki so pripeljali do odločitve za umik predloga, pa niso pomembni.

I. Pritožba se zavrne in se v izpodbijanem delu potrdi sklep sodišča prve stopnje.

II. Predlagatelj in nasprotna udeleženka krijeta vsak svoje stroške pritožbenega postopka.

1. Sodišče prve stopnje je s sklepom postopek ustavilo (I. točka izreka) in predlagatelju naložilo, da je dolžan nasprotni udeleženki plačati stroške postopka v višini 612,30 EUR z zakonskimi zamudnimi obrestmi od poteka osemdnevnega izpolnitvenega roka do plačila (II. točka izreka).

2. Predlagatelj se pritožuje zoper odločitev v II. točki izreka sklepa iz vseh pritožbenih razlogov. Pritožbenemu sodišču predlaga, da pritožbi ugodi, izpodbijani sklep razveljavi in odloči, da vsaka stranka sama krije svoje stroške postopka, oziroma da zadevo vrne sodišču prve stopnje v nov postopek. Navaja, da sodišče prve stopnje ni upoštevalo, da je predlog umaknil, ker je bil sklenjen stavkovni sporazum. Po njegovem mnenju bi to narekovalo enakovredno porazdelitev stroškov postopka. Sodišče bi moralo tako uporabiti prvi in četrti odstavek 40. člena ZNP-1, ki določata, da vsak udeleženec krije svoje stroške postopka in da ima udeleženec pravico do povračila stroškov le, kadar zakon tako določa. Stroški niso bili povzročeni po predlagateljevi krivdi. Priglaša stroške pritožbe.

3. Nasprotna udeleženka v odgovoru na pritožbo prereka pritožbene navedbe. Pritožbenemu sodišču predlaga, da pritožbo kot neutemeljeno zavrne in potrdi izpodbijani sklep. Priglaša stroške odgovora na pritožbo.

5. Sodišče prve stopnje je odločitev o povračilu stroškov postopka nasprotni udeleženki pravilno oprlo na določbo prvega odstavka 158. člena Zakona o pravdnem postopku (ZPP), ki se ob izostanku drugačnih določb v Zakonu o delovnih in socialnih sodiščih (ZDSS-1) uporablja v (kolektivnih) delovnih sporih (19. člen ZDSS-1). Prvi odstavek 158. člena ZPP določa, da mora tožeča stranka (predlagatelj), ki umakne tožbo (predlog), nasprotni stranki (nasprotnemu udeležencu) povrniti stroške, razen če jo je umaknila takoj, ko je tožena stranka (nasprotni udeleženec) izpolnila zahtevek. V obravnavanem primeru predlagatelj niti v umiku predloga niti v pritožbi ne navaja, da bi do umika predloga prišlo iz razloga, ker bi nasprotna udeleženka zahtevek izpolnila. Drugi razlogi, ki so pripeljali do odločitve za umik predloga, pa niso pomembni.

6. Predlagatelj je z zahtevkom, kot ga je uveljavljal s predlogom, zahteval ugotovitev nezakonitosti in razveljavitev splošnega akta nasprotne udeleženke. V umiku predloga in v pritožbi zatrjuje, da je bil sklenjen stavkovni sporazum, kar pa ne pomeni izpolnitve zahtevka. Predlagatelj pri tem ni navedel vsebine tega stavkovnega sporazuma, pa tudi ne, da bi se z nasprotno udeleženko v njem dogovoril glede izpolnitve zahtevka ali glede plačila stroškov tega sodnega postopka. Kot je ugotovilo sodišče prve stopnje, kaj takega tudi sicer ne izhaja iz vsebine tega stavkovnega sporazuma.

7. Sodišče prve stopnje predlagatelju ni naložilo povrnitve stroškov postopka nasprotne udeleženke upoštevaje načelo krivde (156. člen ZPP), ampak na podlagi določbe prvega odstavka 158. člena ZPP, zato so pritožbene navedbe, da stroški niso nastali po predlagateljevi krivdi, brezpredmetne.

8. Postopek v kolektivnih delovnih sporih ni nepravdni postopek. Določbe Zakona o nepravdnem postopku (ZNP-1) se v teh sporih ne uporabljajo. Glede na to se predlagatelj v pritožbi neutemeljeno zavzema za upoštevanje prvega in četrtega odstavka 40. člena ZNP-1, ki določata, da udeleženci v nepravdnem postopku krijejo vsak svoje stroške oziroma da ima udeleženec pravico do povračila stroškov le, kadar zakon tako določa.

9. Ker je pritožbeno sodišče ugotovilo, da niso podani uveljavljani pritožbeni razlogi niti pritožbeni razlogi, na katere pazi pritožbeno sodišče po uradni dolžnosti (drugi odstavek 350. člena ZPP v zvezi s 366. členom ZPP), je pritožbo kot neutemeljeno zavrnilo in v izpodbijanem delu (II. točki izreka) potrdilo sklep sodišča prve stopnje (2. točka 365. člena ZPP).

10. Predlagatelj s pritožbo ni uspel, zato krije sam svoje stroške pritožbenega postopka (prvi odstavek 165. člena ZPP v zvezi s prvim odstavkom 154. člena ZPP). Nasprotna udeleženka pa prav tako krije sama svoje stroške pritožbenega postopka, saj odgovor na pritožbo k odločitvi pritožbenega sodišča ni bistveno pripomogel in zato stroški, ki so v zvezi z njim nastali, niso bili potrebni stroški (prvi odstavek 155. člena ZPP).

Zakon o pravdnem postopku (1999) - ZPP  - člen 156, 158, 158/1

Zakon o nepravdnem postopku (2019) - ZNP-1  - člen 40, 40/4

Zakon o delovnih in socialnih sodiščih (2004) - ZDSS-1  - člen 19

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.